Joale ke joang Enoke a ileng a “fallisoa” e le hore a se ke a “bona lefu”? Ho ka etsahala hore Jehova o ile a fallisa Enoke ka tsela e monate ’me a mo tlosa bophelong le ho mo robatsa lefung ka tsela e neng e sa mo utloise bohloko. Empa pele ho moo, Enoke o ile a bontšoa “bopaki ba hore o ne a khahlisitse Molimo.” Ka tsela efe? Nakoana pele a robala borokong ba hae ba ho qetela, Enoke o ile a bontšoa pono e thabisang e tsoang ho Molimo, mohlomong a bontšoa lefatše le lecha la paradeise. Ka mor’a ho bona pono eo e hlakileng e neng e bontša hore Jehova o mo amohetse, Enoke o ile a robala lefung. Ha moapostola Pauluse a ne a ngola ka banna le basali bohle ba ileng ba bontša tumelo ho Jehova o ile a re: “Ka tumelo bana kaofela ba ile ba shoa.” (Baheberu 11:13) Ho ka etsahala hore nakoana ka mor’a moo lira tsa Enoke li ile tsa sala li batlana le setopo sa hae, empa “ha aa ka a fumanoa,” kaha Jehova o ile a pata setopo sa hae e le hore batho ba se ke ba se sebelisa hampe kapa ho se rapela. *